*Projekts*

Jelgavas novada dome

**LĒMUMS**

Jelgavā

2024. gada \_\_.\_\_\_\_\_\_\_\_ Nr.\_\_

**Par ceļa servitūta atzīmes dzēšanu (Skolas iela 2, Ozolnieki, Ozolnieku pag.)**

Izskatot SIA “Ozolnieki 2022”, reģistrācijas Nr. 50203394861, valdes priekšsēdētāja Rodija Trankaļa 2024. gada 18. marta iesniegumu, kas saņemts Jelgavas novada pašvaldībā 2024. gada 22. martā un reģistrēts ar Nr. JNP/3-19.1/24/189, par ceļa servitūta atzīmes dzēšanu, konstatēts:

1. Zemes vienība ar kadastra apzīmējumu 54660011441 ar platību 0,1242 ha, ietilpst nekustamā īpašuma ar kadastra numuru 54660010832, Skolas iela 2, Ozolnieki, Ozolnieku pagastā, Jelgavas novadā, sastāvā. Īpašuma tiesības uz SIA “Ozolnieki 2022”, reģistrācijas Nr. 50203394861, vārda 2022. gada 23. maijā ir nostiprinātas Ozolnieku pagasta zemesgrāmatas nodalījumā Nr. 100000571870.
2. Ozolnieku pagasta zemesgrāmatas nodalījumā Nr. 100000571870 III. daļas 1. iedaļas 3.1. ierakstā ierakstīta Atzīme - zemes vienībai ar kadastra apzīmējumu 54660011441- ceļa servitūta teritorija - 0,0213 ha. Zemesgrāmatas datos nav norādīta zemes vienība, kam par labu nodibināta minētā ceļa servitūta teritorija.
3. Atbilstoši Jelgavas novada pašvaldības rīcībā esošajiem Nekustamā īpašuma valsts kadastra informācijas sistēmas (turpmāk – Kadastra informācijas sistēma) teksta datiem, zemes vienībai ar kadastra apzīmējumu 54660011441 reģistrēts nekustamā īpašuma objekta apgrūtinājums – ceļa servitūta teritorija 0,0213 ha. Kadastra informācijas sistēmas grafiskajā daļā ceļa servitūta teritorija ir reģistrēta.
4. Latvijas Republikas Civillikuma (turpmāk – Civillikums) 1231. pants nosaka, ka servitūtus nodibina: 1) ar likumu; 2) ar tiesas spriedumu; 3) ar līgumu vai testamentu. Civillikuma 1131. pants nosaka, ka servitūts, kas nodibināts par labu kādam noteiktam nekustamam īpašumam, tā ka to izlieto katrreizējais tā īpašnieks, ir reālservitūts. Civillikuma 1141. pants nosaka, ka katra reālservitūta pastāvēšanai vajadzīgi divi nekustami īpašumi, no kuriem viens apgrūtināts otram par labu; pirmais ir saistītais jeb kalpojošais, otrais tiesīgais jeb valdošais.
5. Zemesgrāmatu likuma 44. pants nosaka, ka ierakstu veidā uz nekustamo īpašumu nostiprina tiesības, kam pamatā ir tiesisks darījums, tiesas spriedums vai lēmums vai administratīvu iestāžu akts vai kas pastāv uz paša likuma pamata; tāpat nostiprina minēto tiesību pārgrozījumus un dzēsumu. Atzīmju veidā nostiprina nodrošinājumus un aprobežojumus.
6. Zemes reformas laikā (zemes piešķiršana lietošanā) varēja tikt noteikti zemes lietošanas tiesību aprobežojumi citu fizisko un juridisko personu interesēs saskaņā ar likuma „Par zemes lietošanu un zemes ierīcību” 29. un 32.pantu (redakcijā, kas bija spēkā līdz 2006. gada 31. decembrim). Turklāt no likuma „Par 1937. gada 22. decembra Zemesgrāmatu likuma spēka atjaunošanu un spēkā stāšanās kārtību” 14. panta pirmās daļas (redakcijā, kas bija spēkā līdz 1996. gada 30. aprīlim) izrietēja – ja viena gada laikā no īpašuma tiesību nostiprināšanas dienas persona, kuras labā nostiprināta tiesību aprobežojuma atzīme, nav iesniegusi šīs tiesības nostiprinājuma lūgumu, tad atzīme bija dzēšama. Līdz ar to secināms, ka šīm atzīmēm bija pagaidu raksturs un tām laika gaitā bija jāpārvēršas par ierakstiem vai arī jāizzūd.[[1]](#footnote-1)
7. Servitūts atbilstoši Civillikuma 1130. pantam ir tāda tiesība uz svešu lietu, ar kuru īpašuma tiesība uz to ir lietošanas ziņā aprobežota kādai noteiktai personai vai noteiktam zemesgabalam par labu. Senāts jau agrāk ir atzinis, ka zemes reformas laikā ar valsts vai pašvaldības iestādes lēmumu (administratīvo aktu) noteikts īpašuma lietošanas tiesību aprobežojums un zemesgrāmatā ierakstītā atzīme nav ceļa servitūts Civillikuma 1130., 1231. un 1235. panta izpratnē. Minētais tiek pamatots ar to, ka:

1) tas neatbilst servitūta jēdzienam;

2) servitūtu kā lietu tiesību saskaņā ar Civillikuma 1235. pantu ieraksta zemesgrāmatā, bet atzīmei zemesgrāmatā ir pagaidu raksturs, un tā laika gaitā izzūd ar dzēšanu vai arī tiek atvietota ar ierakstu;

3) valsts vai pašvaldības iestādes lēmums (administratīvais akts) nav neviens no Civillikuma 1231. pantā norādītajiem servitūta nodibināšanas pamatiem – ne likums, ne līgums vai testaments, ne tiesas spriedums (Senāta 2013. gada 9. oktobra sprieduma lietā Nr. SKC 458/2013 (C12204010) 10. punkts un tur minētie avoti).[[2]](#footnote-2)

1. Dati par īpašuma lietošanas tiesību aprobežojumu (apgrūtinājumu), kas noteikts uz likuma „Par zemes privatizāciju lauku apvidos” 22. panta kārtībā attiecīgās valsts vai pašvaldības institūcijas pieņemta lēmuma (administratīvā akta) pamata un kas ierakstīti zemesgrāmatā atzīmes veidā, no Nekustamā īpašuma valsts kadastra informācijas sistēmas tiek dzēsti Ministru kabineta 2012. gada 10. aprīļa noteikumu Nr. 263 „Kadastra objekta reģistrācijas un kadastra datu aktualizācijas noteikumi” 112. punktā paredzētajā kārtībā. Pamats datu dzēšanai ir attiecīgas pašvaldības izsniegts dokuments. Pieteikums par pienākuma uzlikšanu Valsts zemes dienestam dzēst šādus apgrūtinājumus ir pakļauts izskatīšanai administratīvajā tiesā.[[3]](#footnote-3)
2. Pēc Jelgavas novada pašvaldības rīcībā esošās informācijas, servitūta ceļš agrāk tika izmantots piekļuvei pie transformatora. Transformators ir nojaukts, ir nojaukts arī ūdenstornis, kas agrāk atradās uz šīs zemes vienības un būvniecības rezultātā šobrīd šajā vietā ceļa nav.
3. Ņemot vērā iepriekš minēto, Zemgales rajona tiesas Ozolnieku pagasta zemesgrāmatas nodalījumā Nr. 100000571870 III. daļas 1. iedaļas 3.1. ieraksts Atzīme - zemes vienībai ar kadastra apzīmējumu 54660011441- ceļa servitūta teritorija - 0,0213 ha ir dzēšams.
4. SIA “Ozolnieki 2022”, reģistrācijas Nr. 50203394861, ir saskaņots būvprojekts un izsniegta būvatļauja Pašapkalpošanās automazgātavas ierīkošanai uz minētās zemes vienības (būvniecības lietas numurs BIS-BL-599897-8513).
5. Jelgavas novada pašvaldība 2024.gada 16.aprīlī saņēma SIA Surface Treatment, reģ.Nr. 40203403537, iesniegumu par piekļuves ceļa servitūtam nodrošināšanu Nr. 16.04/2024 (Pašvaldībā reģistrēts Nr. JNP/3-16/24/1041) ar lūgumu:
6. novērst Jelgavas novada būvvaldes prettiesisko rīcību būvniecības lietā Nr. BIS-BL-599897-8513, lietas numurs BIS-BL-599897-8513;
7. nodrošināt, lai SIA Surface treatment būtu piekļuve tās nekustamajam īpašumam, un nodrošināt, ka Pašapkalpošanās automazgātavas būvniecības ietvaros tiek saglabāts ceļa servitūts, kas Ozolnieku pagasta zemesgrāmatas nodalījumā Nr. 100000571870 III. daļas 1. iedaļas 3.1. ierakstā ierakstīts kā *Atzīme - zemes vienībai ar kadastra apzīmējumu 54660011441- ceļa servitūta teritorija - 0,0213 ha* un kas nodrošina piekļuvi SIA Surface treatment piederošajam nekustamajam īpašumam Skolas ielā 4K, Ozolniekos, Ozolnieku pagastā, Jelgavas novadā.
8. Jelgavas novada pašvaldība 2024.gada 17.aprīlī saņēma arī Arņa Buškevica iesniegumu par piekļuves ceļa servitūtam nodrošināšanu (Pašvaldībā reģistrēts Nr. JNP/3-19.1/24/242) ar lūgumu nodrošināt piekļuvi nekustamajam īpašumam Skolas iela 4A, Ozolnieki, Ozolnieku pag., Jelgavas nov., un nodrošināt ka Pašapkalpošanās automazgātavas būvniecības ietvaros tiek saglabāts ceļa servitūts, kas Ozolnieku pagasta zemesgrāmatas nodalījumā Nr. 100000571870 III. daļas 1. iedaļas 3.1. ierakstā ierakstīts kā *Atzīme - zemes vienībai ar kadastra apzīmējumu 54660011441- ceļa servitūta teritorija - 0,0213 ha,* kā arī netiek veiktas nekādas izmaiņas minētajā atzīmē, to dzēšot vai grozot.

Ņemot vērā minēto, kā arī pamatojoties uz Pašvaldību likuma 10. panta pirmās daļas 21. punktu, Civillikuma 1141. pantu, 1237. panta 2. punktu, 1241. pantu, Ministru kabineta 2012. gada 10. aprīļa noteikumu Nr.263 “Kadastra objekta reģistrācijas un kadastra datu aktualizācijas noteikumi” 112.2. apakšpunktu, Zemesgrāmatu likuma 44. un 57. pantu, Ministru kabineta 2012. gada 10. aprīļa noteikumu Nr. 263 “Kadastra objekta reģistrācijas un kadastra datu aktualizācijas noteikumi” 112.2. apakšpunktu, Jelgavas novada dome **nolemj:**

1. Dzēst Ozolnieku pagasta zemesgrāmatas nodalījuma Nr.100000571870 III. daļas 1. iedaļas 3.1. ierakstu Atzīme - zemes vienībai ar kadastra apzīmējumu 54660011441- ceļa servitūta teritorija - 0,0213 ha.
2. Dzēst Kadastra informācijas sistēmā zemes vienībai ar kadastra apzīmējumu 54660011441 reģistrēto nekustamā īpašuma objekta apgrūtinājumu - ceļa servitūta teritorija 0,0213 ha.
3. Lēmums stājas spēkā ar brīdi, kad tas paziņots adresātam.

Domes priekšsēdētāja p.i. I.Vītola

Iveta Ritere, 25640976

1. Latvijas Republikas Senāta Departamentu priekšsēdētāju 2021. gada 5. jūlija sēdes lēmums Nr. 5-14/3-2021, sk. <https://juristavards.lv/zinas/279195-jautajums-par-zemes-reformas-laika-noteiktu-cela-servitutu-atzimju-dzesanu-javerte-administrativaja-/> [↑](#footnote-ref-1)
2. Latvijas Republikas Senāta Departamentu priekšsēdētāju 2021. gada 5. jūlija sēdes lēmums Nr. 5-14/3-2021, sk. <https://juristavards>.lv/zinas/279195-jautajums-par-zemes-reformas-laika-noteiktu-cela-servitutu-atzimju-dzesanu-javerte-administrativaja-/ [↑](#footnote-ref-2)
3. Turpat. [↑](#footnote-ref-3)